Full circle herhaal – toortsie.com
Full circle herhaal
Augustus 1, 2017 Augustus 3, 2017 ~ Toortsie
In my lewe was eisteddfod, of soos ons dit in ons jongdae geken het, kunswedstryd, 'n groot storie.
Eers het ekself as skoolkind en ook later as volwassene, elke 2 jaar wanneer dit aangebied was, by die Overbergse Kunswedstryd deelgeneem. Ek het gelewe vir daardie dag! Natuurlik het die senuwees en adrenalien en wat nog alles hulle rol gespeel.
Toe kom my meisiekind en die geskiedenis herhaal homself. Ons ry Hermanus en Riversdal en Bellville en Stellenbosch toe agter al wat eisteddfod is en meisiekind sing en speel klavier en blaas blokfluit en dwarsfluit dat die biesies bewe. Soms moet die ma begelei, met erge gevolge!
My laaste eisteddfoddag was met 'n knop in die keel gegroet. Die einde van 'n era. Dit was so 'n lekker ding wat ons twee saam gedoen het. Ons het mekaar se taal so verstaan.
Toe draai die wiel sowaar weer en hier sit ek vandag sowaar weer by die eisteddfod. In die heel agterste ry, lekker ontspanne met my selfountjie en breiwerk. Vandag ontspan ek net en sit gemaklik en luister en verwonder my dat tienjariges sulke gevorderde musiek maak.
Vandag is my meisiekind die beoordelaar en ek die trotse mamma.
‹ Previous'n Yucca se lot
Next ›Skepe en hawens
7 thoughts on "Full circle herhaal"
Augustus 1, 2017 om 5:32 nm
Geen ondervinding daarvan nie. Niks, sulke talente nie,maar ek glo dat jy dit nou geniet, sonder enige stres.
Augustus 1, 2017 om 5:34 nm
Te lekker. Intussen skryf ek op my selfoon aan my boek!
Augustus 1, 2017 om 6:13 nm
Dit is baie spesiaal, Toortsie. So beweeg ons lewens aan.
Augustus 1, 2017 om 6:50 nm
Ernstige stories die!
Augustus 2, 2017 om 12:00 vm
Lekker spanningvolle ou dae. Nou pluk jy die vrugte van jou arbeid en ook jou liefde vir die kunswedstryde!
Augustus 2, 2017 om 10:11 vm
Dit moet moeilik wees om 'n beoordelaar te wees.
Aan die ander kant . . . wat as iemand (se ma) vas glo daar is talent waar daar niks is nie?
Augustus 2, 2017 om 11:02 vm
Ek dink dis moeilik in groot groepe. Daar was gister 'n groep van 26. Hoe onthou jy vir wie het jy 83 gegee en vir wie 84. Die uitstaande goeies en swakkes staan mos uit, maar die ander lot.
Ek dink wat belangrik is, is konsekwentheid. Solank jy in jou uitsprake konsekwent is, is jy redelik veilig. Daar was darem nie tamaties of nartjies geslinger nie, musiek is mos 'n baie 'beheersde' gehoor. 😁